oor gesondheid – Mamma-luv
Genade…. die menopouse!!
Oor die afgelope 6 maande ervaar ek die vreemdste goete…. warm gloede, slapelose nagte, buierigheid, huilerigheid…. en ek weet tot nou toe nie wat sit dit af nie.
"Vroutjie," sê my huisdokter onlangs vir my; "jou FSH telling is 60.8. Normaal is om en by 30. Jy is voluit in jou menopouse."
Hallo? Ek is 44 en ek het menopouse?!
Menopouse: Die Universele Ervaring
Jip. Iets waarvoor elke vrou geskape is om te ervaar. Tensy 'n vrou nie prematuur sterf nie, sal sy deur menopouse gaan. Dis een van daardie fisiese elemente wat in ons vrouwees geweef is, te danke aan Eva. Ek is seker toe sy die eerste hap van daardie verbode vrug geneem het, het sy nie gedink aan fisiese en geestelike elemente wat nie altyd van mekaar geskei kan word nie! Nog minder aan iets soos menopouse!
Vir diegene wat nie weet nie: menopouse gaan gepaard met dinge soos onder andere warm gloede; gewigtoename; ongewenste hare in die gesig en ken area; buierigheid; depressie; hoofpyne en migraines; slapeloosheid; die onvermoë om te konsentreer; 'n toenemende risiko vir hartsiektes en osteoporose; vergeetagtigheid; 'n doodse moegheid…. Menopouse affekteer jou hele vrouwees – liggaamlik, verstandelik, en geestelik. In die geindustrialiseerde wêreld daarbuite gebeur menopouse gemiddeld op ouderdom 51 jaar, maar dit kan ook so vroeg begin as 40, of so laat as 58. In my geval het ek 'n vroeë menopouse bereik omdat ek vroeg in my lewe 'n histerektomie gehad het (op 27), en ek het nooit nodig gehad vir 'n hormoonaanvulling nie. Tot nou toe.
Dis lekker om daaroor grappe te maak, natuurlik. Ons lag vir ons ma's en vir ander vrouens wat in hul menopouses is, en meeste van die tyd lag hulle maar saam. Maar eintlik is daar niks om oor te lag nie. As mens eers in menopouse is, is dit nie meer snaaks nie. Dis 'n saak van gebed. Soos my huisdokter vir my gesê het: "Jy gaan nog baie met die Here praat."
Menopouse gebeur gewoonlik oor 'n tydperk wanneer daar betekenisvolle veranderinge in 'n vrou se lewe plaasvind: haar kinders gaan uit die huis uit; haar ouers raak dalk siek; sy keer terug na 'n besige loopbaan; versorg haar kleinkinders; dalk tree haar man vroeg af…. Dit kan 'n kombinasie van gebeure wees en daardie dinge is klaar moeilik genoeg om te hanteer. Nou is daar die ekstra komplikasies van emosionele en fisiese aspekte van menopouse wat ook nog bygevoeg word, wat dit ekstra moeilik maak…. PLUS die feit dat ons in 'n vreeslik jeug-obsessiewe en jeug-georienteerde kultuur leef. Een ding oor menopouse is dat dit ons oë baie vinnig oopmaak vir onbenullighede rondom ons. Dis eintlik skrikwekkend. Ons besef ons word ouer. Realiteit. In 'n kultuur wat nie altyd ouer mense en die oudword proses respekteer nie. Realiteit. So, 'n mens kan nogal vinnig uit voeling raak met die samelewing, of erger, uitgeskuif word. Realiteit. Ek ervaar dit elke dag eerstehands by my werk. Ek is onder die vyf oudstes in ons departement; en ek is nou maar 44 jaar oud, bid jou dit aan! Mense wat jare jonger as ek is word in posisies bo my aangestel, ongeag of dit nou polities gedrewe aanstellings is of nie. Die punt bly, dis nie maklik om in 'n maatskappy te werk waar nie net ander kulture en nasies, maar ook die jonger geslag, aan bewind staan nie. Net die politieke kwessies en die ouderdomsverskille alleen maak die werksplek geweldig demoraliserend. So, die stres van ouer word en die uitdagings van elke dag by die huis en werk word al hoe meer 'n werklikheid – en op hierdie stadium van die geveg raak die stryd al hoe groter. Of nog erger: bitter.
Ek weet dit klink somber. Nes 'n mens dink jy het die geestelike en emosionele stryd op ander gebiede gewen, dan kom die fisiese uitdagings, soos menopouse. Maar wat kan ons daaraan doen?
Eerstens moet ons onthou – baie belangrik! – dat ons na God se ewebeeld gemaak is; en dat ons liggame deur Hom geskep is: kunstig geweef in die dieptes van die aarde (Ps. 139:15). Elke proses en fase waardeur die menslike liggaam gaan – selfs veroudering – is deel van Sy ontwerp. Niks is vir Hom vreemd of verborge nie.
U oë het my ongevormde klomp gesien; en in u boek is hulle almal opgeskrywe: dae dat alles bepaal was, toe nog geeneen van hulle daar was nie (Ps. 139:16)
Tweedens moet ons ook onthou dat Romeine 12:1-2 nie net vir jongmense bedoel was nie: gee dan julleself aan Hom as 'n lewende en heilige offer. Ons is nog steeds veronderstel om onsself vir Sy diens te offer – ten spyte van ons estrogeen vlakke! In Christus het ons alles wat ons nodig het vir die lewe en vir 'n goddelike lewe. Maak nie saak hoe oud ons is nie: menopouse is nie 'n verskoning om nie in God se diens te staan en 'n verskil in die wêreld te maak nie. Dit is ook nie 'n verskoning vir ons emosies om oor ons te heers nie. Om ouer te wees is eintlik 'n wonderlike geleentheid vir diensbaarheid. Menopouse kan maak dat ons baie selfgefokus raak. Daarom is dit so belangrik om buite onsself te kyk en om te dien en te werk soos ons gesondheid dit toelaat (ons moet na onsself ook kyk voordat ons na ander mense kan omsien).
Derdens kan ons ingelig bly: om alles te leer oor wat om te verwag in hierdie tyd van ons lewens. Ons het nie beheer oor die veranderinge wat in ons liggame plaasvind nie, maar ons kan baie meer produktief wees as ons goed ingelig is en begryp waaroor die veranderinge gaan.
Vierdens kan ons gesond bly deur meer te fokus op gesond leef. Fokus minder op hoe ons liggame lyk, en meer op ons gesondheid in die algemeen. Bly aktief, eet gesond, kry ondersteuning, of bied ondersteuning.
En laastens, bly in God se Woord. Leer ken die Skepper van ons liggame soos Hy is, want dit help ons om onsself deur Sy oë te sien. Ons kan nie onsself leer ken of probeer verstaan sonder om Hom te leer ken nie. Ons het nodig om elke dag herinner te word aan God se getrouheid en liefde; sodat wanneer ons moeg en uitgeput raak, ons weet Wie ons bron van krag is. Hy sal die goeie werk wat Hy in ons begin het, enduit voer – ongeag van wat ons fisiese situasie is. Hy mag selfs die bittere stryd in hierdie tyd van ons lewens gebruik om ons te suiwer. Ons sal nooit weet nie, maar een ding is seker: menopouse is nie hier om ons dood te maak nie. Ja, die ongemaklikhede is nie aangenaam nie, maar soos in elke ander geval waar ons swak voel, is Hy daar. Ons is nie alleen nie.
So, vir elke mede-menopouser daarbuite wil ek net 'n stywe drukkie stuur en sê: hou die lied in die hart!
In die nag vloei die trane, maar in die oggend is daar vreugde (Ps. 30:5)
March 9, 2019 Andorize	gesondheid, menopouse, vroue bo 40	19 Comments
Ek beloof om te begin om my liggaam meer te waardeer en lief te hê – ongeag hoe ek voel en hoe ek lyk.
Ek sal ophou om negatief oor myself en my liggaam te praat en ek sal negatiewe gedagtes blokkeer en ignoreer. Nie alles wat ek oor myself dink of sê is waar nie.
Ek sal nie snedige aanmerkings maak oor hoe ander vrouens lyk of oor hulle liggaamsbou nie. Alle soorte liggaamsbou kan mooi wees as 'n vrou gemaklik is met haarself en haarself aanvaar.
Ek beloof om mooi te kyk na myself; gesond te eet en gesond te leef.
Ek sal myself nie vergelyk met hoe ander vrouens lyk nie.
Ek sal my nie aan enige vorm van media steur nie. Hulle stel vals standaarde van hoe 'n vrou behoort te lyk.
Ek beloof om meer te fokus op my sterk punte, wat ek bereik, en dat ek uniek is.
Ek beloof om nie so hard op myself en self-krities te wees nie. Wanneer ek 'n fout maak, sal ek daaruit leer, dit agter my sit en aanbeweeg. Nie dae lank daaroor sit en tob nie.
Ek sal werk aan die minder goeie dinge in myself, maar ek hoef nie my persoonlikheid of my liggaam te verander vir enige iemand nie. Dié wat my nie aanvaar nie, is nie my vriendskap of geselskap of menswees werd nie!
Ek beloof om op te staan vir myself en vir ander wanneer ek lelike opmerkings hoor. Elke vrou verdien respek en liefde.
Ja, dit is U wat my gemaak het, 'n mens wat kan voel en dink. U het my hele liggaam gemaak voordat ek gebore is. Psalms 139:13 ABA
Ek wil U prys omdat U my so volmaak geskep het. U doen wonderlike werk. Ek weet dat U groot dinge kan doen.
Daar is nie 'n been in my wat uit sy plek is nie. U ken my totaal. Alles is soos U dit wil hê. U het my gemaak. Psalms 139:14-15 DB
Die gedagte daaraan is heeltemal te groot om te verstaan, en ons hoef nie. Maar ons moet weet en aanvaar dat ons elkeen na God se hand en wil geskape is, tot in die fynste detail. Ons het 'n verantwoordelikheid teenoor onsself en teenoor ander om ons liggame op te pas, geen skade aan te doen nie, en lief te hê. Dit is per slot van rekening nie ons eiendom nie, maar dit behoort aan Hom wat ons gemaak het. Mag ons ons liggame afsonder as instrumente in God se hand en tot Sy beskikking stel – van kop tot tone; al ons vermoëns – fisies en geestelik – en net doen wat Hy sê.
June 19, 2018 Andorize	afsonder, Gesonde liggaam, instrumente	Leave a comment
April 10, 2018 Andorize	Ophou rook, Quit smoking	9 Comments
December 20, 2017 Andorize	Gesonde liggaam, Gesonde verstand, Gim, oefen	Leave a comment
May 6, 2017 Andorize	Gingivitis, Periodontitis, selfvertroue, Tandekstraksie, Vals tande	6 Comments
Vir diegene wat 'n stryd het oor brood, gaan lees wat ek op my handwerk blog geskryf het oor die taboe-onderwerp….